Fløjten lyder, og dørene lukker i. Al inventar i toget begynder at ryste, inden det gamle damptog stønnende og prustende får sat gang i de sorte hjul. Lyden af det mere end 100 år gamle veterantog kan høres på lang afstand. Ses kan det også, for det udstøder store grå røgskyer i decemberkulden. Toget, der har plads til 165 personer, emmer umiddelbart ikke af jul. Ikke desto mindre er det umådeligt populært at få sig en tur med Limfjordsbanens gamle damptog i løbet af december. Tre søndage har det kørt til Østhavnen fra Aalborg Station, og endvidere fra Aalborg Station til Skørping. Alle afgange er udsolgt. TV2 Nord var søndag med på det gamle veterantogs sidste tur for i år, og spørger man de rejsende, så er det en skøn oplevelse at køre med toget. - Det er meget spændende. Det er en oplevelse for hele familien, og så lige her op til jul. Det giver lidt ekstra julestemning, siger Mads Sørensen fra Terndrup. Ægtefællen Stine Sørensen erklærer sig enig. - Det er sådan en tid, hvor man har tid til at være sammen med familien, så det er hyggeligt at tage på sådan en lille søndagsudflugt, siger hun. Kører igen til næste til sommer Jernbanestrækningen kom til Aalborg for 152 år siden, og i anledning af 150-året i 2019 var massevis af folk mødt op for at få en tur med damptoget. På ruten til Østhavnen har der i år i prisen på billetten været inkluderet julegodter som kaffe, gløgg, klejner og pebernødder. Særligt kaffen har været i høj kurs, da toget er uopvarmet. Veterantoget drives af frivillige, og alle indtægter fra billetsalget går ubeskåret til vedligeholdelse af veterantogets lokomotiver og vogne. Kørslen til Aalborg Østhavn gennemføres i samarbejde med Aalborg Havn, som støtter Limfjordsbanens arbejde ved vederlagsfrit at stille sporet til rådighed for veterantoget. Klokken 16:40 var toget så tilbage på Aalborg Station, hvor en vinterpause venter. Onsdag bliver det løftet væk fra sporet med en mobilkran. Dé, der var lidt for længe om at booke billet, kan igen til sommer få en tur med toget.

Referat:
Søndag var årets sidste dag, hvor folk kunne få en tur med det mere end 100 år gamle damplokomotiv.